CWT ฟอร์มเจ๋ง! กำไร 6 เดือนพุ่ง 224% ย้ำเป้ารายได้ปี 64 “นิวไฮ” โตเกิน 30%
CWT โชว์ผลการดำเนินงาน 6 เดือน กวาดรายได้ 942.82 ล้านบาท เพิ่มขึ้น 33.81% และฟันกำไร 95.07 ล้านบาท พุ่ง 224.25% หลังรับรู้ 3 ธุรกิจหลักโตแกร่ง ทั้งธุรกิจหนัง – ธุรกิจพลังงาน – ธุรกิจ SKC ฟากผู้บริหารยืนเป้าหมายรายได้ปีนี้โตไม่ต่ำกว่า 30% สร้างสถิติสูงสุดใหม่
18 ส.ค. 2564

นายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT เปิดเผยว่า ผลการดำเนินงานในไตรมาส 2/2564 (สิ้นสุดวันที่ 30 มิถุนายน 2564) บริษัทและบริษัทย่อยมีรายได้รวม 432.68 ล้านบาท เพิ่มขึ้น 194.35 ล้านบาท เพิ่มขึ้น 81.54% เทียบช่วงเดียวกันของปีก่อนมีรายได้รวม 238.33 ล้านบาท มีกำไรสุทธิส่วนของบริษัทใหญ่ 39.57 ล้านบาท เพิ่มขึ้น 24.19 ล้านบาท หรือ 157.27% เทียบช่วงเดียวกันของปีก่อนมีกำไร 15.38 ล้านบาท
ขณะที่ผลการดำเนินงานงวด 6 เดือนแรกของปี 2564 มีรายได้รวม 942.82 ล้านบาท เพิ่มขึ้น 238.22 ล้านบาท เพิ่มขึ้น 33.81% เทียบช่วงเดียวกันของปีก่อนมีรายได้รวม 704.6 ล้านบาท มีกำไรสุทธิส่วนของบริษัทใหญ่ 95.07 ล้านบาท เพิ่มขึ้น 65.75 ล้านบาท หรือ 224.25% เทียบช่วงเดียวกันของปีก่อนมีกำไร 29.32 ล้านบาท
“ผลการดำเนินงานไตรมาส 2/2564 เป็นไปตามที่คาดการณ์ไว้ โดยบริษัทมีรายได้จากการขายและให้บริการจำนวน 432.68 ล้านบาท เพิ่มขึ้น 81.54% จากงวดเดียวกันของปีก่อน เนื่องจากรายได้จากการให้บริการฟอกหนังและรายได้จากการขายหนังผืนสำหรับเบาะรถยนต์ที่เพิ่มขึ้นตามจำนวนผลิตรถตามรุ่นที่ได้รับคำสั่งซื้อ สำหรับรายได้จากการขายไฟฟ้าเป็นไปตามจำนวนเมกะวัตต์ที่บริษัทได้รับรวม 14 เมกะวัตต์ และบริษัทมีรายได้จากการขายเรือและรถโดยสารขนาดเล็กสำหรับไตรมาสนี้อีกจำนวน 8.35 ล้านบาท ประกอบกับบริษัทมีนโยบายบริหารจัดการและควบคุมต้นทุนอย่างมีประสิทธิภาพอีกด้วย” นายวีระพล กล่าว
ส่วนแนวโน้มผลการดำเนินงานในช่วงที่เหลือของปีนี้ คาดว่าจะเติบโตอย่างแข็งแกร่ง เนื่องจากบริษัทฯ ยังคงทยอยส่งมอบงานตามแผน โดยในส่วนของธุรกิจหนังมีออเดอร์อยู่ในมือแล้ว ขณะที่มีรายได้จากธุรกิจจำหน่ายไฟฟ้าเข้ามาอย่างสม่ำเสมอ และอยู่ระหว่างรอสัญญาซื้อขายไฟฟ้าเข้ามาเพิ่มเติม ส่วนธุรกิจของ SKC มีแผนการส่งมอบสินค้าภายในปีนี้เพิ่มเติมด้วย ทำให้มั่นใจว่ารายได้รวมในปีนี้จะเติบโตไม่ต่ำกว่า 30% สร้างสถิติสูงสุดเป็นประวัติการณ์ ตามแผนงานที่วางไว้